L'Eliana celebra aquest dissabte la 41a edició de la seua Volta a Peu amb una nova prova de 5K
21 de juliol de 2025

• L'esdeveniment, que inciará a les 20.30 hores, comptarà amb un nou recorregut, paella gegant i servei de ludoteca.

La localitat de l'Eliana es prepara per a viure aquest dissabte 26 de juliol una de les seues cites esportives més esperades: la 41a Volta a Peu - 10K, que enguany arriba amb importants novetats dins del marc de la 52a edició dels Jocs Esportius. Organitzada per l'Ajuntament en col·laboració amb el club local Trivu, la prova celebra també una dècada formant part del Circuit de Carreras Populares de la Diputació de València.

La principal novetat d'aquesta edició és la inclusió d'una nova carrera de 5 quilòmetres, pensada per a fomentar la participació de corredors amb menor preparació o experiència, fent d'aquesta edició una cita més accessible i inclusiva. A més, el recorregut s'ha renovat per a adaptar-se a aquest nou format i comptarà amb un punt de refresc amb mànegues i amb dos punts d'avituallament estratègics, un al parc de la Pineda i un altre en la línia de meta, on també s'oferirà una paella gegant, orxata amb fartons artesanals, servei de massatge i una animada ambientació festiva amb DJ.

Una altra de les novetats destacades és la incorporació d'un servei gratuït de ludoteca per a fills i filles dels participants, que funcionarà entre les 20.00 i les 22.00 h. Aquest servei es podrà sol·licitar en el moment de formalitzar la inscripció. També es realitzaran sortejos de material esportiu, a més d'entregar trofeus per als tres primers classificats de cada categoria, per als millors corredors locals (masculí i femení), i una medalla de finisher per a totes les persones participants.

Inscripcions obertes fins al 24 de juliol

Les inscripcions es poden realitzar fins a les 23.59 hores del dijous 24 de juliol a través de la plataforma runatica.com. Les i els corredors locals rebran una borsa del corredor especial com a part de la inscripció. A més, aquesta edició ha volgut mostrar la seua cara més solidària, convidant a corredors i aficionats de prop de 30 municipis afectats per la DANA.

L'eixida retardarà el seu inici a les 20.30 hores, amb motiu de les altes temperatures, des de la pista d'atletisme Concha Montaner del Poliesportiu, en honor a la destacada atleta elianera que enguany també ha apadrinat la prova. Prèviament, se celebrarà la carrera infantil, en la qual s'espera la participació d'al voltant de 100 xiquets i xiquetes, en recorreguts adaptats a les seues edats.

L'alcalde, Salva Torrent, ha volgut agrair públicament al club Trivu i a totes les persones voluntàries la seua implicació en l'organització de l'esdeveniment i ha recordat que des de l'antiga Milla Urbana, aquesta prova “s'ha consolidat com una de les carreres populars més emblemàtiques de la província”. L'esdeveniment espera reunir enguany uns 800 participants, atrets pel seu ambient familiar, la seua organització impecable i un recorregut homologat de 10 km en el cor de la localitat, apte per a corredors de tots els nivells.